Ôd soboty do soboty: 31.03.2018
26-03-2018: Kanada bydzie mieć legalno marihuana
Chociŏż kanadiański parlamynt zawelowoł za legalizacyjōm w listopadzie łōńskigo roku, nowe prawo bydzie wkludzōne dopiyro na kōniec latosigo lata. Je to niyskorzij, jak szło sie spodziywać, skuli ôdpory ôd kōnserwatystōw w Synacie. Ku tymu rozchodzi sie ô to, coby do nowyj sytuacyje dobrze przirychtowała sie policyjŏ.
Regiyrōnek robi tyż przi wkludzaniu zawadōw, bez kiere niy pudzie normalnie reklamować marihuany, tak coby zmyńszyć jeji marketingowo atrakcyjność, ôsobliwie do modych.
Źrōdło: High Times
27-03-2018: Kim Dzong Un ô denuklearyzacyji
Pōłnocnokoryański prziwōdca Kim Dzong Un na trefie ze chińskim prezydyntym Xi Jinpingiym doł znać, co rŏd by przichwolōł procesowi denuklearyzacyje koryańskigo pōłwyspu. Doł ale warunek, co ku tymu trza dobryj wole ôd Korye Połedniowyj a USA.
Byzuch we Chinach to była piyrszŏ zagranicznŏ rajza ôd Kim Dzong Una, ôd kiedy zaczōn regiyrować we 2011 roku.
Deklaracyjŏ to je nastympny krok ku ôcieplyniu sytuacyje w Koryji, po trefie Kim Dzong Una z przedstawicielami połedniowego państwa a udziale ôbydwōch Koryji na olimpiadzie.
Źrōdło: cnbc
27-03-2018: Problymy ôd Facebooka
Facebook straciōł na wartości bez 10 dni (ôd 17 do 27 marca) wiyncyj jak 70 milijardōw dolarōw skuli afery z niylegalnym przekazowaniym danych. Ôstuda zaczła sie, kiej sie pokŏzało, co Facebook doł używać fyrmie Cambridge America danych ôd 50 milijōnōw użytkownikōw serwisu na przileżytość amerykańskich a brytyjskich welōnkōw.
Afera to je srogi szlag do ôbrazu Facebooka miyndzy użytkownikami, ale tyż geszeftowymi partnyrami. Idzie zmiarkować reakcyjo ôd srogich reklamodawcōw, co sōm terŏzki pozorniyjsi przi używaniu tego mydiōm, a niykierzi aże cofli swoje kampanije.
Źrōdła: Financial Post
28-03-2018: Aborcyjŏ w Irlandyji
25 mŏja Irlandczyki bydōm mieć referyndōm, w kierym pokŏże sie, czy chcōm tak zmiynić swoja kōnstytucyjo, coby legalno była aborcyjo. Terŏzki we Irlandyji je ôna legalno ino przi zagrożyniu zdrowiŏ ôd matki. Kiero kobiyta byłaby chycōno na aborcyji, może za nia dostać 14 lŏt heresztu.
Referyndōm ôdbydzie sie 3 miesiōnce przed tym, jak na wyspa przijedzie papiyż Franc.
Żrōdło: France 24
szl_Latn szl_Latn szl_Latn szl_Latn eng_Latn scn_Latn szl_Latn szl_Latn szl_Latn zho_Hant szl_Latn szl_Latn szl_Latn eng_Latn szl_Latn szl_Latn szl_Latn szl_Latn